b'\n_START_ARTICLE_\nZalivski sindrom\n_START_SECTION_\nPotrditev obstoja sindroma\n_START_PARAGRAPH_\nPrva dr\xc5\xbeava, ki je uradno priznala obstoj tega sindroma, je bilo Zdru\xc5\xbeeno kraljestvo. Tam je britansko prizivno sodi\xc5\xa1\xc4\x8de v Leedsu pod pritiski Nacionalne zveze veteranov zalivske vojne priznalo vojnemu veteranu Shaunu Ruslingu iz Hulla, da boleha za to boleznijo. Rusling, ki je med vojno slu\xc5\xbeil kot voja\xc5\xa1ki zdravnik v helikopterskem polku na savdski strani meje z Irakom in v poljski bolni\xc5\xa1nici zdravil ira\xc5\xa1ke ranjence, je to\xc5\xbebo na prizivnem sodi\xc5\xa1\xc4\x8du prvi\xc4\x8d vlo\xc5\xbeil takoj po vojni, zmago pa je dosegel \xc5\xa1ele leta 2002._NEWLINE_Rusling je v svojem nastopu pred sodi\xc5\xa1\xc4\x8dem trdil, da je v Perzijski zaliv od\xc5\xa1el fizi\xc4\x8dno in psihi\xc4\x8dno zdrav, kmalu po vrnitvi v Anglijo pa so se za\xc4\x8dele prve te\xc5\xbeave. Postal je razdra\xc5\xbeljiv in agresiven, trpel pa je tudi za kroni\xc4\x8dno utrujenostjo. Zdravniki so o\xc4\x8detu dveh otrok, ki se je v najhuj\xc5\xa1ih trenutkih tudi lo\xc4\x8dil, diagnosticirali sindrom zalivske vojne, vojska pa ga je proglasila za voja\xc5\xa1ko nesposobnega in mu omogo\xc4\x8dila brezpla\xc4\x8dno zdravljenje.\n_START_SECTION_\nSindrom v ZDA in Kanadi\n_START_PARAGRAPH_\nV ZDA so veterani zalivske vojne, pri katerih odkrijejo tak\xc5\xa1ne sindrome, upravi\xc4\x8deni do od\xc5\xa1kodnine in brezpla\xc4\x8dnega zdravljenja. To velja tudi za otroke vojnih veteranov, ki imajo podobne te\xc5\xbeave. \xc4\x8ceprav je v prvi zalivski vojni umrlo le 48 ameri\xc5\xa1kih vojakov in \xc4\x8deprav je bilo manj oku\xc5\xbeb kot ob katerikoli drugi vojni, je prav \xc5\xa1tevilo nepojasnjenih obolenj zaskrbljujo\xc4\x8de. Od leta 1995 je vsem, ki imajo kroni\xc4\x8dne bolezni, torej tistim, ki za enim izmed sindromov bolehajo ve\xc4\x8d kot pol leta, na voljo denarno nadomestilo. Zahtevo po od\xc5\xa1kodnini so lahko veterani vlo\xc5\xbeili do konca leta 2006. _NEWLINE_Za svoje pravice se borijo tudi kanadski veterani. Ve\xc4\x8dina obolelih veteranov zahteva pokojnine, saj zaradi nepojasnjenih bolezni za njih ni ve\xc4\x8d slu\xc5\xbebe v oboro\xc5\xbeenih silah, zaradi simptomov bolezni pa niso sposobni niti za delo v civilnih slu\xc5\xbebah._NEWLINE_V pripravah na zalivsko vojno je Kanada medicinsko in psiholo\xc5\xa1ko pregledala vse svoje vojake, ki so bili razporejeni v ta del sveta. Vsi so bili cepljeni proti bakteriolo\xc5\xa1kemu oro\xc5\xbeju, kot sta antraks in botulizem, dobili so tudi \xc5\xa1e nepreizku\xc5\xa1en sprej proti \xc5\xbeiv\xc4\x8dnim plinom, ki so ga na terenu jemali vsakih osem ur. Kanadske enote so bile med vojno ene najbolj izpostavljenih strupenemu dimu in hlapom na gore\xc4\x8dih naftnih poljih, fosfatom, pesticidom in drugim nevarnostim. Kanadsko zdravstveno osebje je zdravilo ira\xc5\xa1ke ujetnike s ku\xc5\xbenimi boleznimi, tak\xc5\xa1ne, ki so jih napadli paraziti in tak\xc5\xa1ne z odprtimi ranami in vnetji.\n_START_SECTION_\nOdkritja\n_START_PARAGRAPH_\nZnanstveniki so po tem, ko je sindrom zalivske vojne postal jasno dejstvo, pri \xc5\xa1tevilnih vojnih veteranih so v njihovem telesu odkrili strupene snovi, odkrili pa so tudi do tedaj neznano vrsto mikroorganizmov, ki so ga poimenovali Mycroplasma Fermentans Incognitus. To po\xc4\x8dasi rasto\xc4\x8do mikroplazmo so odkrili v belih krvni\xc4\x8dkah \xc5\xa1tevilnih vojnih veteranov. Zdravnika Garth in Nancy Nicholson iz Kalifornije, ki sta odkrila mikroorganizem, sta razvila tudi antibiotik za zdravljenje, ta pa se je pokazal kot u\xc4\x8dinkovit le v za\xc4\x8detnem stadiju bolezni. Nicholsonova sta tudi odkrila, da je bil ta mikroorganizem genetsko spremenjen in najverjetneje uporabljen kot biolo\xc5\xa1ko oro\xc5\xbeje. _NEWLINE_Ta teorija sicer ni splo\xc5\xa1no sprejeta, saj obstaja mo\xc5\xbenost, da je do genske spremembe pri\xc5\xa1lo po naravni poti, kot posledica reakcije s kak\xc5\xa1nim cepivom. Bolezen je nalezljiva tako, da so zanjo oboleli tudi \xc5\xbeene in otroci  nekaterih vojakov, pa tudi zdravstveno osebje. V krvi vojnih veteranov so na\xc5\xa1li tudi sredstvo Squalene za spodbujanje imunskega sistema, \xc4\x8deprav uporaba tega sredstva na ljudeh ni bila odobrena. Snov, ki sicer imunski sistem spodbuja v boju proti gripi, herpesu in celo virusu HIV, je namre\xc4\x8d lahko nevarna, saj protitelesa, ki se ustvarijo, lahko povzro\xc4\x8dijo tudi sprotno imunsko reakcijo in napadejo bolnika._NEWLINE_Zadnje raziskave na podganah na ameri\xc5\xa1ki univerzi Duke so potrdile, da kombinacija cepiv in zdravil, ki so jih pred odhodom v Zaliv dobili vojaki, povzro\xc4\x8da napad na imunski sistem. In prav to je nato vzrok te\xc5\xbeav, s katerimi se danes spopadajo veterani.'